QLED is die afkorting vir die Engelse term quantum dot light emitting diodes of kwantumpunt-ligemissie-diodes - elektro-optiese halfgeleier-bouelemente wat deur middel van kwantumpunte elektriese energie in lig met unieke optiese eienskappe omskakel en uitstraal. In 'n wyer betekenis van die term word ook tradisionele ligemissie-diodes, waarvan die lig deur kwantumpunte omgeskakel word, by hierdie definisie ingesluit. Afhangende van die kwantumpunte se struktuur kan die geëmiteerde kleur uit die hele spektrum van sigbare lig gekies word. Sodoende kan QLEDs byna enige kleur op die CIE-diagram toon - insluitende die uitgebreide RGB-kleurruimte DCI-P3 wat deur die Amerikaanse rolprentbedryf vir digitale projekte toegepas word. QLED-tegnologie word tans onder meer deur Samsung Electronics Co., Ltd. toegepas vir die vervaardiging van premium-televisietoestelle wat op die mark met OLED-gebaseerde toestelle van ander televisievervaardigers meeding. Die vervaardiging van QLED-skerms is nie so koste-intensief soos dié van OLED-skerms nie. Volgens Samsung Electronics is QLED-skerms in staat om hoër helderheids- en kontrasvlakke op te lewer as OLED-televisietoestelle.